Diari Oficial de la Generalitat Valenciana


Sumari del DOGV 9349, del 27-05-2022 (2022/4736)

ACORD de 8 d'abril de 2022, del Consell, pel qual, per a l'exercici pressupostari 2022, queden subjectes a control financer permanent en substitució de la intervenció prèvia, determinats expedients relatius al personal funcionari al servei de l'Administració de justícia transferit a la Comunitat Valenciana, en relació amb l'apartat quart de l'Acord de 24 d'agost de 2012, del Consell, pel qual es determinen els aspectes que ha de comprovar la Intervenció en l'exercici de la fiscalització de la despesa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9349

Data del DOGV
:   27-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4736


Data del document
:   08-04-2022

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 8 d'abril de 2022, del Consell, pel qual, per a l'exercici pressupostari 2022, queden subjectes a control financer permanent en substitució de la intervenció prèvia, determinats expedients relatius al personal funcionari al servei de l'Administració de justícia transferit a la Comunitat Valenciana, en relació amb l'apartat quart de l'Acord de 24 d'agost de 2012, del Consell, pel qual es determinen els aspectes que ha de comprovar la Intervenció en l'exercici de la fiscalització de la despesa. [2022/4736]  
Com a continuació de l'Acord de 5 de maig de 2016, de la Mesa Sectorial de Justícia, ratificat per Acord de 16 de setembre de 2016, del Consell (DOGV 22.09.2016), es va subscriure l'Acord de 12 de desembre de 2019 entre la Conselleria de Justícia, Interior i Administració Pública i les organitzacions sindicals representades en la Mesa Sectorial de Justícia, relatiu a l'establiment de la carrera professional en l'Administració de justícia de la Generalitat Valenciana, mitjançant el qual la Conselleria de Justícia, Interior i Administració Pública s'ha compromés a implantar la carrera professional en l'àmbit del personal funcionari al servei de l'Administració de justícia transferit a la Comunitat Valenciana.  
  
El mencionat acord preveu, en tant es produeixen les reformes normatives necessàries per a fer-ne possible la implantació, l'aprovació per a l'any 2020 i següents d'un programa d'actuació que reconega la trajectòria i actuació professional, la qualitat del treball realitzat, la formació i coneixements adquirits i la seua implicació amb l'organització, els seus objectius i fins resultants de la implantació de la nova oficina judicial.  
Així, des de 2017 es dicten resolucions per part de la Direcció General de Modernització i Relacions amb l'Administració de Justícia establint, amb caràcter anual, programes d'actuació dirigits a reconéixer determinats aspectes de la trajectòria i actuació professional dels funcionaris dels cossos al servei de l'Administració de justícia en l'àmbit de la Comunitat Valenciana.  
  
Per la Resolució de 2 d'agost de 2021, de la Direcció General de Modernització i Relacions amb l'Administració de Justícia, s'incorpora també al programa el personal interí dels cossos generals de gestió processal i administrativa, de tramitació processal i administrativa i d'auxili judicial, així com el dels cossos especials de mèdics forenses, facultatius i ajudants de laboratori que, data 1 d'abril de 2021, complisca els requisits.  
Aquest procés ha produït un important increment de sol·licituds d'enquadrament i reclamacions així com de reconeixements d'ofici a realitzar cada any, la qual cosa comporta que es produïsca un elevat nombre d'incidències en les nòmines d'aquest personal.  
En conseqüència, es considera necessari que de manera excepcional durant l'exercici 2022, se substituïsca la intervenció prèvia pel control financer permanent mitjançant el qual la Intervenció puga verificar a posteriori, per mitjà de tècniques de mostreig, que s'han complit la normativa i els procediments aplicables.  
En aquest sentit, l'article 98.2 de la Llei 1/2015, de 6 de febrer, d'hisenda pública, del sector públic instrumental i de subvencions, habilita al Consell, a proposta de la Intervenció General de la Generalitat, per a acordar de forma motivada l'aplicació del control financer permanent, en substitució de la funció interventora en els òrgans de l'Administració de la Generalitat o organismes autònoms dependents d'aquesta, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que els justifiquen, han de ser publicats en el Diari Oficial de la Generalitat Valenciana en el termini màxim de vint dies des de la seua aprovació.  
D'altra banda, l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa, recull en el seu apartat quart els expedients relatius a despeses de personal que queden subjectes a control financer permanent en substitució de la intervenció prèvia.  
En virtut de l'anterior, vista la proposta de la Intervenció General de la Generalitat, el Consell, a proposta del conseller d'Hisenda i Model Econòmic, prèvia deliberació, en la reunió de 8 d'abril de 2022,  
  
  
ACORDA  
  
Per al present exercici 2022, queden subjectes a control financer permanent, en substitució de la intervenció prèvia, a més dels expedients previstos en l'apartat quart de l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa, els expedients relatius a despeses de personal derivats del programa d'actuació que reconega la trajectòria i actuació professional dels funcionaris dels Cossos al Servei de l'Administració de justícia en l'àmbit de la Comunitat Valenciana.  
  
València, 8 d'abril de 2022  
  
La consellera secretària,  
MÓNICA OLTRA JARQUE